b'\n_START_ARTICLE_\nPerserne (Aiskhylos)\n_START_SECTION_\nHandling\n_START_PARAGRAPH_\nStykket foreg\xc3\xa5r i perserrikets hovedstad Susa, og skildrer med sympati persernes reaksjoner p\xc3\xa5 nederlaget i slaget ved Salamis. Xerxes har samlet en enorm milit\xc3\xa6r styrke fra hele perserriket for \xc3\xa5 g\xc3\xa5 mot Athen og det greske landomr\xc3\xa5det. En stor h\xc3\xa6rstyrke er sendt over Bosporus mot Hellas, og Xerxes selv leder en krigsf\xc3\xa5te p\xc3\xa5 over tusen skip som seiler mot samme m\xc3\xa5l. I dramaets begynnelse hersker usikkerhet om hvordan felttoget g\xc3\xa5r, dronningen og koret aner ur\xc3\xa5d. Etterhvert kommer en budbringer med de s\xc3\xb8rgelige nyheter til perserne om at hele fl\xc3\xa5ten er knust av den athenske milit\xc3\xa6rmakten. Xerxes har overlevd, men har m\xc3\xa5ttet flykte tilbake til perserriket med enorme tap. Tapet utlegges som at gudene ikke har v\xc3\xa6rt p\xc3\xa5 deres side, og Aiskhylos antyder blant annet at det at perserne laget en pongtongbro over Bosporus av gudene (Poseidon) ble tolket som et fors\xc3\xb8k p\xc3\xa5 \xc3\xa5 legge havet i lenker. Antikkens mennesker s\xc3\xa5 lenge p\xc3\xa5 havet som et farlig og uovervinnelig element. Ved ofring til gudene Jord og Hermes klarer dronningen \xc3\xa5 mane sin avd\xc3\xb8de mann, den tidligere kong Dareios opp fra de d\xc3\xb8de. Hans forklaring utlegges som en advarsel mot hybris, overmotet. Det at perserne har underlagt seg store omr\xc3\xa5der p\xc3\xa5 land betyr ikke at de med ett slag ogs\xc3\xa5 behersker havet.'